En færge fra Færøerne med 700 passagerer ombord strandede lørdag ud for Hirtshals med motorproblemer. Men ved midnat natten til søndag lykkedes det at komme i land med hjælp fra en slæbebåd. Det siger havnechefen ved Hirtshals Havn til TV 2. - Den kom ind ved midnat, og nu sejler den til Landskrona, hvor den skal i dok, forklarer han. God stemning om bord Det betød, at passagerne endelig kunne komme i land efter den 14 timer lange forsinkelse på rejsen fra Thorshavn. Men stemningen var trods de mange timer på vandet i top. - Personalet var supersøde, og vi fik lov at spise og drikke alt det, vi kunne. Der var nogen, der var sure, men det var vi i hvert fald ikke, siger Ellen Dahl Sørensen til TV 2 Nord. Samme oplevelse havde Unn Hentze fra Færøerne. - Der var ikke fare på færde, men der var nogen, der blev vrede. Der var nogen, der gik over for at skælde receptionisten ud, men ellers var stemningen god. Der var ingen fare på færde, og det fik vi heller aldrig indtryk af. De var professionelle, siger hun. Skal checkes efter i dok Det var en fejl på den ene skrueaksel, der gjorde færgen ude af stand til at sejle videre. Færgen skal nu forbi Landskrona i Sverige for at ligge i dok, og den tur ventes at tage 12 timer. Passagerer, der skal hjem til Færøerne, kan tage med færgen til Sverige og derefter videre. Det ventes, at færgen først vil lægge til kaj i Thorshavn på Færøerne onsdag aften. Turen til Sverige giver dem en omvej på omkring 24 timer. Færgen er ejet af rederiet Smyril Line.

Referat:
- Der var nogen, der blev vrede, men ellers var stemningen god, siger en passager trods 14 timers forsinkelse.